VENDIM
Nr. 98, datë 28.4.2020
AUTORIZIM I NDIHMËS SHTETËRORE
“COVID-19: SKEMA MBËSHTETËSE NË FORMËN E GRANTIT 2”
Komisioni i Ndihmës Shtetërore, me pjesëmarrjen e:

Znj. Anila Denaj

kryetare; 
Znj. Mimoza Dhëmbi 
anëtare; 
Znj. Etleva Haka

anëtare; 

Znj. Mirjana Zisi

anëtare;
Z. Ahmet Mançellari
anëtar,
në mbledhjen e datës 28.4.2020, në Ministrinë e Financave dhe Ekonomisë, në bazë të ligjit nr. 9374, datë 21.4.2005, “Për ndihmën shtetërore”, të ndryshuar, dhe të vendimit të Këshillit të Ministrave nr. 817, datë 28.12.2005, “Për miratimin e rregullores ‘Për procedurat dhe formën e njoftimit’”, vlerësoi përputhjen me rregullat e ndihmës shtetërore të skemës së mbështetjes së ndërmarrjeve dhe individëve në kushtet e situatës së përhapjes së COVID-19. 
Objektivi i skemës së ndihmës: Skema synon t’u japë ndihmë në formën e granteve të drejtpërdrejta punonjësve të ndërmarrjeve, për të përballuar dëmin e shkaktuar nga përhapja e virusit COVID-19 dhe për ruajtjen e vazhdimësisë së veprimtarisë ekonomike gjatë dhe pas përhapjes së COVID-19, si dhe individëve.
Baza ligjore e skemës: Vendimi i Këshillit të Ministrave nr. 305, datë 16.4.2020, “Për përcaktimin e procedurave, të dokumentacionit dhe të masës së përfitimit të ndihmës financiare për të punësuarit aktualë dhe punonjësit e larguar nga puna si pasojë e COVID-19”.
Komisioni shqyrtoi këtë masë, me qëllim vlerësimin e përputhshmërisë së skemës së sipërcituar me ligjin nr. 9374, datë 21.4.2005, “Për ndihmën shtetërore”, të ndryshuar, dhe 
VËREN SE:
1. Përfitues të ndihmës janë: 
- të punësuarit në subjektet me të ardhura vjetore mbi 14 000 000 (katërmbëdhjetë milionë) lekë, që kanë mbyllur aktivitetet, sipas urdhrave të ministrit të Shëndetësisë dhe Mbrojtjes Sociale, të cilët kanë qenë në punë në datën e hyrjes në fuqi të këtyre urdhrave;

- të punësuarit në subjektet me të ardhura vjetore deri në 14 000 000 (katërmbëdhjetë milionë) lekë, që janë lejuar të kryejnë aktivitetet, sipas urdhrave të ministrit të Shëndetësisë dhe Mbrojtjes Sociale, të cilët kanë qenë në punë deri në datën e hyrjes në fuqi të urdhrave të ministrit të Shëndetësisë dhe Mbrojtjes Sociale;
- punonjësit e subjekteve, persona fizikë ose juridikë, që ushtrojnë aktivitetin si struktura akomoduese, të cilët figurojnë në listëpagesa deri në datën e urdhrave të ministrit të Shëndetësisë dhe Mbrojtjes Sociale.
2. Vlera e ndihmës shtetërore: Ndihma do të jepet në formën e grantit të miratuar në buxhetin e shtetit, për vitin 2020, me vlerë të përgjithshme 7 040 000 000 (shtatë miliardë e dyzet milionë) lekë.
3. Kohëzgjatja e ndihmës shtetërore: Skema do të hyjë në fuqi pas botimit në Fletoren Zyrtare dhe do t’i shtrijë efektet gjatë gjendjes së epidemisë nga COVID-19, por jo më shumë se 3 (tre) muaj.

4. Administrimi i masës: Ministri i Shtetit për Rindërtim, Ministria e Financave dhe Ekonomisë, dhe Drejtoria e Përgjithshme e Tatimeve janë përgjegjës për administrimin e masës.
5. Shtrirja sektoriale dhe rajonale e masës: Masa është e hapur për të gjithë sektorët, përveç institucioneve financiare dhe ndërmarrjeve publike. Masa jepet në të gjithë territorin e Republikës së Shqipërisë.
6. Elementet kryesorë të ndihmës:

1) ndihmë financiare prej 40 000 (dyzet mijë) lekësh për të punësuarit në subjektet me të ardhura vjetore mbi 14 000 000 (katërmbëdhjetë milionë) lekë, që kanë mbyllur aktivitetet, sipas urdhrave të ministrit të Shëndetësisë dhe Mbrojtjes Sociale, të cilët kanë qenë në punë në datën e hyrjes në fuqi të këtyre urdhrave; 

2) ndihmë financiare prej 40 000 (dyzet mijë) lekësh për të punësuarit në subjektet me të ardhura vjetore deri në 14 000 000 (katërmbëdhjetë milionë) lekë, që janë lejuar të kryejnë aktivitetet, sipas urdhrave të ministrit të Shëndetësisë dhe Mbrojtjes Sociale, të cilët kanë qenë në punë deri në datën e hyrjes në fuqi të urdhrave të ministrit të Shëndetësisë dhe Mbrojtjes Sociale;

3) ndihmë financiare prej 40 000 (dyzet mijë) lekësh për punonjësit e subjekteve, persona fizikë ose juridikë, që ushtrojnë aktivitetin si struktura akomoduese, të cilët figurojnë në listëpagesa deri në datën e urdhrave të ministrit të Shëndetësisë dhe Mbrojtjes Sociale.

7. Ekzistenca e ndihmës shtetërore: Në kuptim të nenit 4, të ligjit për ndihmën shtetërore, skema përbën ndihmë shtetërore, duke qenë se:

- ndihma jepet nga buxheti i shtetit në kuptim të nenit 4, pika 1, të ligjit nr. 9374, datë 21.4.2005, “Për ndihmën shtetërore”, të ndryshuar; 
- skema është selektive, sepse ndihma u jepet vetëm punonjësve të ndërmarrjeve të caktuara të regjistruar në QKB, me të ardhura vjetore deri në 14 000 000 katërmbëdhjetë milionë) lekë, që janë lejuar të kryejnë aktivitetet, sipas urdhrave të ministrit të Shëndetësisë dhe Mbrojtjes Sociale, të cilët kanë qenë në punë deri në datën e hyrjes në fuqi të urdhrave të ministrit të Shëndetësisë dhe Mbrojtjes Sociale, punonjësve të ndërmarrjeve me të ardhura vjetore mbi 14 000 000 (katërmbëdhjetë milionë) lekë, që kanë mbyllur aktivitetet, sipas urdhrave të ministrit të Shëndetësisë dhe Mbrojtjes Sociale, të cilët kanë qenë në punë në datën e hyrjes në fuqi të këtyre urdhrave, si edhe punonjësve të ndërmarrjeve që ushtrojnë aktivitetin në strukturat akomoduese;
- skema do të zbatohet në sektorë dhe ndërmarrje përfituese, të cilët janë aktivë në sektorët në të cilët ekziston tregtia ndërkombëtare.
Sa më lart, Komisioni i Ndihmës Shtetërore, në bazë të nenit 4, të ligjit nr. 9374, datë 21.4.2005, “Për ndihmën shtetërore”, të ndryshuar, vlerëson se skema mbështetëse me grant për punonjësit e ndërmarrjeve të sipërcituara, përfshihet në rastet e parashikuara ndryshe në këtë ligj dhe përbën ndihmë shtetërore, e cila është e lejueshme, në bazë të shkronjës “b”, të nenit 13, të ligjit nr. 9374, datë 21.4.2005, “Për ndihmën shtetërore”, të ndryshuar, e cila jepet për të mënjanuar gjendje të rënda në ekonominë e vendit të shkaktuar nga COVID-19.
PËR KËTO ARSYE,
Komisioni i Ndihmës Shtetërore, në bazë të shkronjës “b”, të nenit 13, të shkronjës “a”, të nenit 17, të neneve 22, 30 dhe 31 të ligjit nr. 9374, datë 21.4.2005, “Për ndihmën shtetërore”, të ndryshuar, 

VENDOSI:

1. Të autorizojë zbatimin e skemës së ndihmës shtetërore të parashikuar në vendimin e Këshillit të Ministrave nr. 305, datë 16.4.2020, “Për përcaktimin e procedurave, të dokumentacionit dhe të masës së përfitimit të ndihmës financiare për të punësuarit aktualë dhe punonjësit e larguar nga puna, si pasojë e COVID-19”, sepse ndihma jepet për të mënjanuar gjendjen e rëndë në ekonominë e vendit, si dhe për të shmangur efektet e shkaktuara nga fatkeqësia natyrore, e shkaktuar nga COVID-19.
2. Drejtoria e Përgjithshme e Tatimeve të publikojë informacionin në lidhje me ndihmën e dhënë, në bazë të këtij vendimi, në faqen zyrtare, brenda 12 muajve nga momenti i dhënies dhe të raportojë pranë Komisionit të Ndihmës Shtetërore.

3. Drejtoria e Përgjithshme e Tatimeve të ruajë të gjitha të dhënat për zbatimin e skemës deri në dhjetë vjet, pasi ndihma e fundit individuale të jetë dhënë në zbatim të këtij vendimi.

4. Drejtoria e Përgjithshme e Tatimeve, brenda datës 31 mars të vitit pasardhës, të raportojë pranë Komisionit të Ndihmës Shtetërore. 
5. Ky vendim të botohet në Fletoren Zyrtare. 

KRYETAR

Anila Denaj

